Novi Travnik

**Novi Travnik** je grad i naseljeno mjesto u Srednjobosanskom kantonu na nadmorskoj visini od 516 metara. Novi Travnik, koja zauzima 242&nbsp;km2, ima 30 naseljenih mjesta organizovanih u 17 mjesnih zajednica. Prema popisu iz 1991. godine ukupan broj stanovnika grada bio je 30.713, a po popisu stanovništva 2013. 23.832. Novi Travnik smještena je najvećim dijelom u dolini rječice Grlonice, između planina Vilenice, Komara, Radovana i Vranice.

Grad je pretežno je naseljen Bošnjacima i Hrvatima. Okružena je općinama Travnik, Vitez, Fojnica, Gornji Vakuf-Uskoplje i Bugojno. 1980. je promijenjeno ime u Pucarevo, te 1991. ponovo vraćeno u Novi Travnik, da bi 18. jula 2024. općina dobila status grada.

## Historija 
Grad je osnovan 1949. godine uz Mašinsko-metalurški kombinat „Bratstvo”, a njegov urbani i privredni razvoj u velikoj je mjeri bio vezan za širenje vojne i metalne industrije.

### Nastanak i razvoj u Jugoslaviji 
Novi Travnik pripada skupini najmlađih gradova u Bosni i Hercegovini. Njegova historija započinje 1949. godine, kada je na prostoru dotadašnje slabo naseljene i močvarne doline započeta izgradnja industrijskog kompleksa „Bratstvo” i pratećega radničkog naselja. Službene stranice grada navode da je naziv Pucarevo bio u upotrebi od 1980. do 1992. godine. 

### Rat u Bosni i Hercegovini 
Na početku rata u Bosni i Hercegovini Novi Travnik imao je poseban strateški značaj zbog vojnoindustrijskih pogona. Grad su u prvim mjesecima rata nadzirale hrvatske i bošnjačke snage, dok su ga srpske jedinice i zrakoplovi JNA više puta napadali, nastojeći pogoditi i vojnoindustrijske objekte.

Već u junu 1992. godine u Novom Travniku došlo je do ozbiljnog pogoršanja odnosa između lokalnih hrvatskih i bošnjačkih vojno-političkih struktura. Presuda Međunarodnog krivičnog suda za bivšu Jugoslaviju u predmetu *Kordić i Čerkez* navodi da je 18. juna 1992. Teritorijalna odbrana u Novom Travniku dobila ultimatum HVO-a kojim se tražilo ukidanje postojećih institucija Republike Bosne i Hercegovine, uspostava vlasti Herceg-Bosne, podređivanje TO-a HVO-u i protjerivanje muslimanskih izbjeglica. Nakon sastanka predstavnika HVO-a i TO-a 19. juna izbio je oružani sukob u kojem su oštećeni štab TO-a, osnovna škola i pošta.

Novi Travnik se potom našao među prvim mjestima srednje Bosne u kojima je otvoreno eskalirao sukob između Armije Republike Bosne i Hercegovine i HVO-a. U predmetu *Prlić i dr.* navodi se da je sukob između HVO-a i ARBiH u Novom Travniku započeo 19. oktobra 1992, dok se kao datum primirja navodi 23. oktobar iste godine. I presuda u predmetu *Kordić i Čerkez* opisuje da je između 19. i 26. oktobra 1992. u gradu vođena žestoka borba, uz paljenje i rušenje dijela objekata u vlasništvu Bošnjaka.

Tokom 1993. godine širi prostor Lašvanske doline ostao je jedno od glavnih ratišta hrvatsko-bošnjačkog sukoba u srednjoj Bosni, a Novi Travnik bio je važna tačka razdvajanja, logistike i kontrole komunikacija između okolnih općina. Rat je ostavio teške posljedice na privredu grada, posebno na industrijski kompleks nastao u jugoslavenskom periodu, kao i na njegovu demografsku i društvenu strukturu.

### Gradonačelnik 
Na lokalnim izborima održanim 15. novembra 2020. za načelnika općine Novi Travnik izabran je Stjepan Dujo, član stranke HDZ sa 43,71% ili ukupno 5.035 glasova.

## Poznate ličnosti 
* Senad Agić, glavni bosanskohercegovački imam za Sjevernu Ameriku

## Reference 
## Vanjski linkovi 
* Zvanični sajt grada Novog Travnika

Kategorija:Službeni gradovi Bosne i Hercegovine
Kategorija:Gradovi u Srednjobosanskom kantonu
Kategorija:Općine Bosne i Hercegovine
Kategorija:Općine Federacije Bosne i Hercegovine
Kategorija:Općine u Srednjobosanskom kantonu
*